Het jy beheer oor jou lot?
“[God] het ons geseën met elke geestelike seën in die hemelse plekke in eenheid met Christus”, het die apostel Paulus geskryf, “net soos hy ons in eenheid met hom voor die grondlegging van die wêreld uitgekies het . . . Want hy het ons voorbestem tot die aanneming as kinders vir homself deur middel van Jesus Christus” (Efesiërs 1:3-5). Wat het God voorbestem, en wat beteken dit om “voor die grondlegging van die wêreld” uitgekies te word?
Watter wêreld het die apostel Paulus in gedagte gehad toe hy gesê het: “[God het] ons in eenheid met hom voor die grondlegging van die wêreld uitgekies”? Die wêreld waarna Paulus hier verwys, is nie die wêreld wat God begin het toe hy Adam en Eva geskep het nie. Daardie wêreld was “baie goed”—totaal vry van sonde en verderflikheid (Genesis 1:31). Dit het nie “bevryding” van sonde nodig gehad nie.—Efesiërs 1:7.
Die spesifieke wêreld wat Paulus bedoel het, is die een wat ontstaan het nadat Adam en Eva in Eden in opstand gekom het—’n wêreld wat heeltemal verskil het van God se oorspronklike voorneme daarmee. Dit was die wêreld wat begin het met die kinders van Adam en Eva. Daardie wêreld het bestaan uit mense wat vervreemd was van God en in slawerny was aan sonde en verderflikheid. In teenstelling met die opsetlike sondaars Adam en Eva, was dit ’n wêreld van mense wat losgekoop kon word.—Romeine 5:12; 8:18-21.
Jehovah God kon onmiddellik ’n oplossing bied vir die situasie wat as gevolg van die opstand in Eden ontstaan het. Die oomblik toe die behoefte ontstaan het, het hy ’n spesiale agentskap voorbestem—die Messiaanse Koninkryk in die hande van Jesus Christus—wat hy sou gebruik om die mensdom uit Adamitiese sonde te verlos (Matteus 6:10). God het dit “voor die grondlegging van die wêreld” van loskoopbare mense gedoen, dit wil sê voor die opstandige Adam en Eva kinders voortgebring het.